b'\n_START_ARTICLE_\nVseenost\n_START_SECTION_\nZgodba\n_START_PARAGRAPH_\nBiv\xc5\xa1i belogardisti\xc4\x8dni poro\xc4\x8dnik, Mohor Mrak (lahko avtorjev alter ego), apati\xc4\x8dno spremlja pehanje za smislom zavo\xc5\xbeenih posameznikov, katerih preteklost dobro pozna. Njegovo pripovedovanje prekinjajo pisma "ljubljeni" v Pariz._NEWLINE_Mohor Mrak se po 2. svetovni vojni z Gorogran\xc4\x8devo ko\xc4\x8dijo pripelje v neimenovano slovensko mesto. Od gostilne Okupator (med vojno je bila tam mu\xc4\x8dilnica) gre v neko stanovanje, kjer klub Flemingo prireja orgijo. Ob prihodu Mrak najde samokres, ki pripada devetnajstletni Krinki. Vzela ga je o\xc4\x8detu Kacinu med pobegom od doma, ko jo je obto\xc5\xbeil sramotenja dru\xc5\xbeine zaradi splava, ki ga je v resnici skrivaj imela njena mati. Kacin je bil stari partizanski veljak, zaro\xc4\x8den s Krinkino teto, ki se je med njegovim partizanskim slu\xc5\xbeenjem naveli\xc4\x8dala \xc4\x8dakanja. Od\xc5\xa1la je v svet, pri\xc4\x8dakala pa ga je njena sestra, ki se je z njim poro\xc4\x8dila in imela Krinko. Kacin je med vojno z Burjevestnikom zagre\xc5\xa1il poboj 7 nedol\xc5\xbenih slovenskih kmetov, kar mu je o\xc4\x8ditala tudi \xc5\xbeena. Za to je izvedela od Burjevestnika, s katerim je ljubimkala pri Okupatorju. Kacin je krivdo prelagal nanj, nekega dne pa ju je oba ustrelil pred Okupatorjem._NEWLINE_Mohor v pismih skojevki, s katero je v delovni brigadi prijateljeval, pripoveduje, kako je za\xc4\x8del ljubimkati s Kacinovo \xc5\xbeeno, na nekem seniku med ob\xc4\x8dinsko proslavo._NEWLINE_Pripoveduje tudi zgodbo o krepkem Primorcu Milutinu, ki je ob vrnitvi iz balkanske vojne od Okupatorja \xc5\xbeelel uniformo, da bi lahko \xc5\xa1el na Koro\xc5\xa1ko. Po Milutinovi obljubi, da mu jo bo \xc5\xa1e odpla\xc4\x8dal, jo je Okupator posodil. Milutin je iz 1. svetovne vojne ohranil zna\xc4\x8dko slovenskega Korotana, ki jo je tudi pokazal, ko se je brez nog zna\xc5\xa1el v bolni\xc5\xa1ki sobi skupaj s poro\xc4\x8dnikom Kacinom._NEWLINE_Po naporni no\xc4\x8di sprevr\xc5\xbeenih seksualnih igric v klubu, od katerih se Mrak in Krinka distancirata, \xc4\x8deprav sta tam prostovoljno, ju ko\xc4\x8dija\xc5\xbe Gorogranec odpelje stran - na pokopali\xc5\xa1\xc4\x8de (Krinka gre na grob svojih star\xc5\xa1ev).\n_START_SECTION_\nKritika, literarna zgodovina\n_START_PARAGRAPH_\n\xc2\xbbEkspresionisti\xc4\x8dni, tudi neorealisti\xc4\x8dni, surrealisti\xc4\x8dni esejisti\xc4\x8dni roman z dogajanjem med drugo svetovno vojno [...] razgrinja klju\xc4\x8dna vpra\xc5\xa1anja \xc4\x8dlove\xc5\xa1kega \xc5\xbeivljenja. Kakor je sodobno \xc5\xbeivljenje po svoje razbito, tako tudi besedilo tega romana pogre\xc5\xa1a trdne povezanosti in prave "vsebine"; v bralcu zbuja \xc5\xbeeljo prenikniti v pogovore nastopajo\xc4\x8dih, [...] - se\xc4\x8di v njihova smiselna in nesmiselna po\xc4\x8detja, stiske, strese, \xc4\x8dustva, misli in spoznanja, v njihovo filozofijo, ki se izra\xc5\xbea v naslovu: VSEENOST. Ta filozofija pa je lahko izraz skrajne \xc4\x8drnogledosti, ki navdaja sodobnega \xc4\x8dloveka, a tudi izraz nihilisti\xc4\x8dnega razmerja do vsega, kar razume \xc4\x8dlove\xc5\xa1tvo doslej s pojmom vrednota [...] Glede na navedeno je svet romana VSEENOST v slovenski knji\xc5\xbeevnosti nedvomno posebnost. Zategadelj pa tudi te\xc5\xbeavno berljivo in razumljivo literarno besedilo.\xc2\xab\xc2\xa0(Jane\xc5\xbe 1987: 456\xe2\x80\x9357)_NEWLINE_\xc2\xbb[\xc5\xa0]e ne do kraja pre\xc5\xbeiveta in prese\xc5\xbeena preteklost, ki je bila doslej bolj ali manj edini predmet Vugovega pisanja, je zgubila vseobvladujo\xc4\x8do vlogo, kajti pridru\xc5\xbeila se ji je tudi sedanjost, ki jo ta preteklost resda dolo\xc4\x8da, a navzlic temu zmore za\xc5\xbeiveti svoje avtohtono \xc5\xbeivljenje, zmore obstajati tudi ob tej preteklosti in ji s tem ustvarja povsem svojevrsten korelativ.\xc2\xab\xc2\xa0(Trekman 1973: 201)'